“Sanral het ons ondersteuning nodig” – dept van vervoerDie Nasionale Padagentskap (Sanral) benodig ruimte en ondersteuning ná die bedanking van Nazir Alli, hoof uitvoerende beampte, het die departement van vervoer Donderdag gesê. “Die raad moet ruimte gegun word en die nodige ondersteuning ontvang in hul strewe om te verseker dat Sanral steeds gehalte padnetwerke aan die mense van Suid-Afrika verskaf,” het woordvoerder Tiyani Rikhotso in ŉ verklaring gesê. Sibusiso Ndebele, minister van vervoer, het gesê: “Belastingbetalers, belanghebbende aandeelhouers, die raad van Sanral en personeel kan verseker wees van ons onverdeelde ondersteuning aan die agentskap gedurende dié tydperk en vorentoe.” Sanral het Dinsdag Alli se bedanking aangekondig. Mediaberigte spekuleer of hy die “sondebok” was vir die probleme wat tydens die bekendstelling van die e-tolstelsel ervaar is. Koos Smit sal as waarnemende uitvoerende hoof optree wanneer Alli in Junie uit die amp tree.